প্রকট (চিকিৎসাবিজ্ঞান)

চিকিৎসাবিজ্ঞানের আলোচনায় কোনও রোগকে প্রকট হিসেবে বর্ণনা করলে বোঝায় যে এটির স্থায়িত্বকাল হ্রস্ব এবং এ ব্যাপারটির একটি অনুসিদ্ধান্ত হিসেবে এ-ও বোঝায় যে সাম্প্রতিককালে রোগটির সূত্রপাত হয়েছে। "হ্রস্ব" এবং "সাম্প্রতিক" বলতে কতটুকু সময় বোঝানো হয়, তা রোগ ও তার পারিপার্শ্বিকতার উপরে নির্ভর করে, তবে "প্রকট" পরিভাষাটির মূল ব্যক্তার্থটি সর্বদাই গুণবাচকভাবে "দীর্ঘমেয়াদী" পরিভাষাটির বিপরীত অর্থ বহন করে (যেমন প্রকট শ্বেতিকাকর্কট বনাম দীর্ঘমেয়াদী শ্বেতিকাকর্কট)। উপরন্তু "প্রকট" পরিভাষাটির মধ্যে আরও দুইটি অর্থ নিহিত থাকে: হঠাৎ বা আচমকা সূত্রপাত এবং তীব্রতা বা প্রাবল্য, যেমন প্রকট হৃৎপেশীমৃত্যু (Acute myocardial infarction, বা AMI) বলতে অবস্থাটি যে হঠাৎ ও তীব্র - এই দুইটি নিহিত অর্থই সুপ্রতিষ্ঠিত। সুতরাং "প্রকট" পরিভাষাটি দিয়ে প্রায়শই রোগাবস্থাটি যে হঠাৎ-বর্ধমান (fulminant), তা নির্দেশ করা হতে পারে (যেমন প্রকট হৃৎপেশীমৃত্যুর ক্ষেত্রে), তবে সর্বদা নয় (যেমন প্রকট নাসাপ্রদাহ, যা সাধারণত সর্দিকাশির সমার্থক)। প্রকট হৃৎপেশীমৃত্যু ও প্রকট নাসাপ্রদাহের সাধারণ বৈশিষ্ট্যটি হল এগুলি কোনওটিই দীর্ঘমেয়াদী নয়। এগুলি আবারও ঘটতে পারে (যেমন পুনর্ঘটমান বা পৌনঃপুনিক ফুসফুস প্রদাহ, অর্থাৎ একাধিক প্রকট, স্বল্পমেয়াদী ফুসফুস প্রদাহের পর্ব), কিন্তু এগুলি বহু মাস বা বহু বছর ধরে চলমান কোনও রোগ (যেমন দীর্ঘমেয়াদী প্রতিবন্ধক ফুসফুসীয় রোগ) নয়।

বাংলায় অনেকসময় প্রকট-এর পরিবর্তে তীব্র বা স্বল্পমেয়াদী পরিভাষাগুলিও ব্যবহার করা হতে পারে।

অর্থের প্রকারভেদ
সব প্রকট রোগ বা জখম/আঘাত তীব্র বা প্রবল হয় না, এবং একইভাবে সব তীব্র বা প্রবল রোগ প্রকট হয় না। উদাহরণস্বরূপ পায়ের আঙুলে হালকা চোট পাওয়া এক ধরনের প্রকট জখম। একইভাবে প্রাপ্তবয়স্কদের জন্য প্রকট ঊর্ধ্ব শ্বাসযন্ত্রীয় সংক্রমণ ও প্রকট পাকান্ত্রপ্রদাহ  লঘু প্রকৃতির হয়ে থাকে এবং সাধারণত কয়েক দিন বা কয়েক সপ্তাহে নিজে থেকেই সেরে যায়।

"প্রকট" পরিভাষাটি বেশ কিছু রোগের নামে ব্যবহার করা হয়, যেমন প্রকট শ্বেতিকা কর্কট (Acute leukaemia), প্রকট গণ্ডাস্থিগহ্বর প্রদাহ (Acute maxilary sinusitis), প্রকট অগ্ন্যাশয়প্রদাহ (Acute pancreatitis), প্রকট বৃক্কাধার-বৃক্কপ্রদাহ (Acute pyelonephritis), প্রকট বৃক্কনিষ্ক্রিয়া (Acute renal failure), প্রকট শ্বাসকষ্ট সংলক্ষণ (Acute respiratory distress syndrome), প্রকট পীড়নবৈকল্য (Acute stress disorder), প্রকট বৃক্কনালিকা কলামৃত্যু (Acute tubular necrosis), প্রকট উদরব্যথা (Acute abdomen), প্রকট হৃৎপেশীমৃত্যু (Acute myocardial infarction), ইত্যাদি। অনেকসময় "প্রকট"-এর পরিবর্তে "স্বল্পমেয়াদী" বা "তীব্র" পরিভাষাগুলিও ব্যবহার করা হতে পারে।

সম্পর্কিত পরিভাষাসমূহ
"প্রকট"-এর সাথে সম্পর্কিত পরিভাষাগুলি নিম্নরূপ:

 পরিভাষা  অর্থ  অতিপ্রকট (Peracute)  অত্যন্ত প্রকট বা ভীষণ প্রকৃতির। অতিপ্রকট পরিভাষাটি নিশ্চিতভাবে কোনও রোগের হঠাৎ-বর্ধমান (fulminant) প্রকৃতি নির্দেশ করে, অন্যদিকে শুধুমাত্র "প্রকট" পরিভাষাটিতে কখনও কখনও হঠাৎ-বর্ধমান অর্থ নিহিত থাকতে পারে।
 অতিপ্রকট-এর সাথে প্রাক-প্রকট (Pre-acute, প্রকটপূর্ব অবস্থা) এবং এর বিপরীতার্থক প্রকটোত্তর (Post-acute, প্রকট-পরবর্তী অবস্থা) পরিভাষাগুলির পার্থক্য আছে। পুনর্ঘটমান/পৌনঃপুনিক  (Recurrent)  এই পরিভাষাটি দিয়ে বহুসংখ্যক প্রকট রোগপর্বের একটিকে নির্দেশ করা হয়। পুনরাবনতি (Relapse) পরিভাষাটি দিয়ে একই অর্থ বোঝানো যেতে পারে, তবে সাধারণত পুনরাবনতি পরিভাষাটিকে কোনও প্রকট রোগ বা রোগপর্ব নির্দেশ করতে নয়, বরং কোনও দীর্ঘমেয়াদী রোগ সাময়িক লাঘব বা উপশম (Remission) হবার পরে আবার ফেরত আসলে সে ব্যাপারটিকে নির্দেশ করতে ব্যবহার করা হয়। দীর্ঘমেয়াদী রোগের প্রকট দশা (acute on chronic)  কোনও দীর্ঘমেয়াদী রোগের প্রকট (হঠাৎ তীব্র) অবনতি। এটিকে বিভিন্ন ধরনের রোগের বর্ণনায় ব্যবহৃত হয়, যেমন যকৃৎ নিষ্ক্রিয়া (liver failure), বহির্মাত্রিকানিম্ন রক্তার্বুদ (Subdural hematoma), বৃক্ক নিষ্ক্রিয়া (Renal failure) শ্বসন নিষ্ক্রিয়া (Respiratory failure), এবং ক্লোমনালী প্রদাহ (bronchitis)। দীর্ঘমেয়াদী প্রদাহের প্রকট দশা (acute on chronic inflammation)  রোগবিজ্ঞানে ব্যবহৃত একটি পরিভাষা যা দিয়ে এমন এক ধরনের প্রদাহ বিন্যাস বর্ণনা করা হয়, যা কিনা দীর্ঘমেয়াদী ও প্রকট (স্বল্পমেয়াদী) প্রদাহের এক ধরনের সংমিশ্রণ। এটিকে হাঁপানি (Asthma), বাতকল্প সন্ধিপ্রদাহ (Rheumatoid arthritis), দীর্ঘমেয়াদী পাচন ক্ষত (chronic peptic ulcer), দীর্ঘমেয়াদী পরিদন্তবিকার (Chronic periodontitis), যক্ষ্মা (tuberculosis), টনসিল প্রদাহ বা তালুমূলগ্রন্থি প্রদাহ (tonsillitis) ও অন্যান্য রোগাবস্থার বর্ণনায় ব্যবহার করা হয়ে থাকে। উপপ্রকট, নাতিদীর্ঘ, অল্পমেয়াদী (subacute)  একটি অস্পষ্টভাবে সংজ্ঞায়িত অবস্থা, যা স্পষ্টতই প্রকট বা স্বল্পমেয়াদী নয়, বরং প্রকট ও দীর্ঘমেয়াদীর মাঝামাঝি কিছু। যেমন উপপ্রকট অন্তঃহৃৎপ্রদাহ (Subacute endocarditis) বা উপপ্রকট কঠিনীভবনশীল পূর্ণমস্তিষ্কপ্রদাহ (subacute sclerosing panencephalitis)। দীর্ঘমেয়াদী (chronic)  একটি দীর্ঘ স্থায়িত্বকালবিশিষ্ট রোগাবস্থা

প্রকট রোগীর সেবা
প্রকট রোগীর সেবা বলতে বহুবিভিন্ন ধরনের রোগে আক্রান্ত প্রাপ্তবয়স্ক রোগীদের কোনও আশু বা জরুরি সেবার প্রয়োজন হলে তাদেরকে কোনও হাসপাতালে বা চিকিৎসাকেন্দ্রে যে অবিলম্ব (সাধারণত হাসপাতালে নতুন ভর্তি হবার বা অন্য বিশেষজ্ঞ বিভাগ থেকে সুপারিশকৃত হবার ৪৮ ঘণ্টার মধ্যে) ও বিশেষজ্ঞ ব্যবস্থাপনা প্রদান করা হয়, তাকে প্রকট রোগীর সেবা (Acute care) বলা হয়।

প্রকট চিকিৎসা হাসপাতাল বলতে স্বল্পমেয়াদী চিকিৎসা বা অস্ত্রোপচার সেবার উদ্দেশ্যে প্রতিষ্ঠিত হাসপাতালকে বোঝায়। এ সংক্রান্ত বিশেষায়িত চিকিৎসাক্ষেত্রটির নাম প্রকট চিকিৎসাবিজ্ঞান (Acute medicine)।

তথ্যসূত্র

পরিভাষা

বিষয়শ্রেণী:চিকিৎসাবিজ্ঞান পরিভাষা
বিষয়শ্রেণী:ব্যথা
বিষয়শ্রেণী:মানব রোগ-ব্যাধি